Samarqand shahri hududidan o‘tadigan kanal va kollektor tarmoqlari holati yaxshilanadi

Normativ-huquqiy hujjatlar loyihalari muhokamasi portalida Vazirlar Mahkamasining “Samarqand shahri hududidan o‘tadigan kanal va kollektor tarmoqlarining holatini yaxshilash va obodonlashtirish chora-tadbirlari to‘g‘risida”gi qarori loyihasi joylashtirildi.
Hujjat bilan Samarqand viloyat hokimligi, O‘zbekiston Respublikasi Suv xo‘jaligi vazirligi va Samarqand shahar hokimligining Samarqand shahar obodonlashtirish boshqarmasi tarkibida Samarqand shahridagi kanallar va kollektorlarni saqlash, ulardan foydalanish va ta'mirlashga ixtisoslashtirilgan bo‘limni tashkil etish to‘g‘risidagi takliflariga rozilik berilishi mumkin.
Quyidagilar Ixtisoslashtirilgan bo‘limning asosiy vazifalari etib belgilanadi:
shahar hududida joylashgan kanallar va kollektorlar hamda suv xo‘jaligi inshootlarining zarur darajadagi sanitariya holatini va texnik jihatdan ishonchliligini ta'minlash;
kanallar va kollektorlarni tozalash ishlarini kompleks va tubdan yaxshilash, kanallarga tutash hududlarni ekologiya, sanitariya qoidalari, normalari va gigiyena normativlariga muvofiq obodonlashtirishni amalga oshirish;
kanallarning shahardagi uchastkalarini ularning quyilish joylarini betonlash yo‘li bilan rekonstruksiya qilish;
ajratilgan mablag‘lar, moddiy-texnika resurslari, maxsus texnika va asbob-uskunalardan foydalanish samaradorligini oshirish.
Quyidagilar:
Samarqand shahridagi kanallar va kollektorlarni saqlash, ulardan foydalanish va ta'mirlashga ixtisoslashtirilgan bo‘limi tuzilmasi tasdiqlanadi;
Samarqand shahridagi kanallar va kollektorlar tarmoqlari Samarqand shahar obodonlashtirish boshqarmasi tasarrufiga o‘tkaziladi.
Samarqand shahar Obodonlashtirish boshqarmasi hisobiga Zarafshon irrigatsiya tizimi havza boshqarmasidan beriladigan asosiy vositalar hamda 2020-2021 yilda xarid qilinadigan avtotransport vositalari ro‘yxati tasdiqlanadi.
Belgilanishicha, O‘zbekiston Respublikasi Suv xo‘jaligi vazirligi tizimidagi Samarqand viloyatidagi suv xo‘jaligi tashkilotlaridan 44 ta shtat birliklarini, Samarqand shahar Obodonlashtirish boshqarmasi ishlab chiqarish xodimlarining 4 ta shtat birliklarini qisqartirish hisobiga ushbu qarorga muvofiq tashkil etilayotgan Ixtisoslashtirilgan bo‘limning shtatlar jadvali shakllantiriladi.